Attiecībā uz kriminālprocesu Nacionālajā asamblejā jūlijā tika pieņemta grozījumu pakete Kriminālprocesa kodeksā. Šo priekšlikumu mērķis ir novērst kavēšanos kriminālprocesos, jo īpaši ierobežojot tiesu spēju formālu iemeslu dēļ nodot lietas atpakaļ prokuratūrai. Kaut arī daudzas no izmaiņām atbilst priekšlikumiem, kas tika iesniegti jau 2016. gada rudenī, tika paustas bažas, ka galīgā pakete Nacionālajā asamblejā tika izskatīta, neveltot daudz laika plašākai diskusijai tiesu iestādēs un atstājot neapspriestas dažas iespējamās problēmas. Šo jaunpieņemto grozījumu rezultātā jurisdikcija korupcijas lietās, kurās iesaistītas augsta līmeņa amatpersonas, to skaitā ministri, deputāti un tiesneši, tika nodota Specializētajai tiesai organizētās noziedzības lietās. Ļoti īsais termiņš, kas tika piešķirts šo izmaiņu īstenošanai, ir radījis organizatoriskas problēmas. Kā minēts janvāra ziņojumā, šādas izmaiņas ir rūpīgi jāsagatavo un jāpapildina ar atbilstošu analīzi par resursu vajadzībām un izmaiņu iespējamajām juridiskajām sekām. Turklāt grozīto Kriminālprocesa kodeksu papildināja konkrēti grozījumi Likumā par tiesu sistēmu, kuri paredzēja jaunu iespēju atcelt tiesnešus no amata, ko Venēcijas komisija uzskatīja par problēmu. Vispārīgāk runājot, paredzams, ka pavisam neseno izmaiņu ietekme kļūs redzama lietu izskatīšanas rezultātos, kad dažādie noteikumi tiks īstenoti praksē.

Ieteikums Nr. 9. Pieņemt jaunu tiesisko regulējumu korupcijas apkarošanai atbilstīgi pretkorupcijas stratēģijā izklāstītajiem nodomiem un nodrošināt tā īstenošanu. Izveidot efektīvu pretkorupcijas iestādi. Ieteikums Nr. 10. Pieņemt un īstenot valsts pārvaldes likuma reformu, lai stiprinātu iekšējās inspekcijas valsts pārvaldē. Ieteikums Nr. 11. Balstoties uz iepriekšējo lietu analīzi, izveidot ceļvedi starp visām attiecīgajām iestādēm, lai novērstu trūkumus augsta līmeņa korupcijas lietu izmeklēšanā un saukšanā pie atbildības par tām, tostarp mehānismu ziņošanai par progresu plašākai sabiedrībai. Ieteikums Nr. 12. Izveidot mehānismu publiskai ziņošanai par progresu augsta līmeņa [korupcijas] lietās, kas ir pieejamas atklātībai. Ģenerālprokuratūrai – ziņot, vienlaikus ievērojot nevainības prezumpciju, par izmeklēšanām un izvirzītām apsūdzībām. Augstākajai kasācijas tiesai un Tieslietu ministrijai – ziņot par notiesājošiem spriedumiem, kā arī par spriedumu izpildi.

Cīņa pret korupciju SPM janvāra ziņojumā tika uzsvērta kā joma, kurā Bulgārijā SPM darbības desmit gadu laikā ir panākts vismazākais progress, tostarp 2015. gadā pieņemtās pretkorupcijas stratēģijas īstenošanā un saistītajos centienos pieņemt visaptverošu tiesiskā regulējuma reformu un izveidot vienotu pretkorupcijas aģentūru. Jaunā valdība 4. oktobrī Nacionālajā asamblejā iesniedza pārstrādātu projektu ar noteiktu mērķi panākt, ka šī būtiskā likumdošanas reforma tiek pieņemta līdz gada beigām. Kad likums būs pieņemts, jaunā iestāde būs jāizveido un jāuzsāk tās darbība. Svarīgs aspekts būs jaunās iestādes vadības iecelšana amatā, izmantojot atklātu un pārredzamu procedūru, lai nodrošinātu pamatu, uz kā jaunā iestāde varētu plašākā sabiedrībā, kā arī valsts ierēdņu starpā, iegūt visaptverošu uzticēšanos.

Vēl viens nozīmīgs elements, kas izriet no pretkorupcijas stratēģijas 2015. gadā, ir saistīts ar iekšējo inspekciju darbību valsts pārvaldē. Šīs nozīmīgās struktūras ir atbildīgas par labas administratīvās prakses iekšējo kontroli, bet tās līdz šim ir strādājušas bez skaidra tiesiskā regulējuma un vienotiem darbības standartiem. Lai nostiprinātu inspekciju nozīmi, 2017. gada septembrī tika iesniegts projekts grozījumiem valsts pārvaldes likumā un Nacionālā asambleja tos pieņēma 12. oktobrī. Jaunais likums tagad ir jāīsteno konkrētā organizatoriskā veidā.

Papildus šīm galveno institucionālo struktūru reformām Bulgārijai ir arī jāpanāk stabili rezultāti korupcijas efektīvā izmeklēšanā, atklāšanā un saukšanā pie atbildības par to. Daudzas no problēmām, kas iepriekš minētas otrā un trešā kritērija ietvaros, ir īpaši svarīgas arī šajā kontekstā. Taču, lai nodrošinātu īpašas uzmanības veltīšanu problēmām, kas saistītas ar augsta līmeņa korupcijas lietām, prokuratūra veica analīzi kopš 2013. gada apstrādātu lietu izlasei nolūkā konstatēt iespējamo pieredzi, kas būtu jāgūst, un pasākumus, kas būtu jāveic, lai šādas izmeklēšanas un tiesvedību nākotnē padarītu efektīvākas. Pamatojoties uz šo analīzi, tika izstrādāts ceļvedis, un attiecīgās iestādes to tagad virza uz priekšu. Regulāra ziņošana notiks Korupcijas novēršanas politikas valsts padomē, kas izveidota iepriekšējās valdības laikā nolūkā apvienot dažādās iestādes, kuras nodarbojas ar korupcijas novēršanas politiku, un ko vada korupcijas novēršanas valsts koordinators. Attiecībā uz citiem ceļvežiem, kas minēti iepriekš trešā kritērija ietvaros, daudzi no plānotajiem pasākumiem ir formulēti tikai vispārīgos vilcienos un vēl nav izklāstīti konkrētu darbību veidolā.

Visbeidzot, nozīmīgs elements, kas ir pamatā ticamai stratēģijai augsta līmeņa korupcijas izmeklēšanai un saukšanai pie atbildības par to, ir saskaņotas sistēmas eksistence sabiedrības informēšanai par panākto progresu. Reaģējot uz 2017. gada janvāra ziņojuma ieteikumu, Bulgārijas Augstākā kasācijas tiesa ir izveidojusi mehānismu korupcijas lietu reģistrēšanai un ziņošanai par tām, kamēr tās virzās cauri tiesu sistēmai. Tas notiek papildus prokuratūras ziņojumiem par prokuratūras darbībām konkrētās lietās.

Kopumā Bulgārija ir veikusi turpmākus pasākumus, lai ņemtu vērā janvāra ziņojuma četrus ieteikumus, kas minēti ceturtā kritērija ietvaros. Tomēr vairākas būtiskas iniciatīvas joprojām ir jāpieņem un jāīsteno. Citas iniciatīvas ir īstenošanas sākumposmā, un vēl ir skaidri jādefinē konkrētas darbības.

3.5. Piektais kritērijs. Korupcija vispār, tostarp vietējā līmenī un pie robežām

Ieteikums Nr. 13. Veikt ārēju novērtējumu par publiskā iepirkuma procedūru ex ante pārbaudēm un to pēcpasākumiem, tostarp ex post pārbaudēm, kā arī par konstatētajiem interešu konfliktu vai korupcijas gadījumiem un korektīvajiem pasākumiem, kas veikti, lai novērstu konstatētos trūkumus. Ieteikums Nr. 14. Ieviest uz risku balstītus pasākumus, lai novērstu zema līmeņa korupciju augsta riska nozarēs valsts pārvaldē, iedvesmu smeļoties no tā, kas darīts Iekšlietu ministrijā. Turpināt centienus Iekšlietu ministrijā. Ieteikums Nr. 15. Izveidot mehānismu publiskai ziņošanai par valsts pretkorupcijas stratēģijas īstenošanu, aptverot stratēģijas īstenošanas atlikušo laiku.

2017. gada janvāra ziņojumā tika atzīts progress, kas panākts publisko iepirkumu jomā, un ieteikts Bulgārijai veikt ārēju novērtējumu par jaunās ex ante pārbaužu sistēmas darbību un turpmākiem pasākumiem pēc šīm pārbaudēm. Reaģējot uz šo ieteikumu, Bulgārijas iestādes saskaņā ar ziņoto ir iecerējušas piesaistīt ārēju darbuzņēmēju, lai 2018. gadā veiktu šādu pārskatu.

Vēl viens darba virziens saskaņā ar stratēģiju ir koncentrēts uz pretkorupcijas plānu ieviešanu, kas ietver mērķtiecīgus un praktiskus pasākumus korupcijas novēršanai dažādās augsta riska nozarēs. Korupcijas novēršanas politikas valsts padome jūlijā nolēma uzsākt valsts pārvaldē spēkā esošo nozaru pretkorupcijas plānu pārskatīšanu, lai konstatētu iespējas turpmākām koordinētām darbībām šajā jomā. Paredzams, ka pārskatīšana tiks pabeigta līdz gada beigām, pēc kuras būs jāveic turpmāki pasākumi dažādajās nozaru pārvaldes iestādēs. Šī ir joma, kurā ir nepieciešama vadības, inspekciju un citu valsts pārvaldes dalībnieku nepārtraukta un apņēmīga rīcība.

Pēdējā ieteikuma saskaņā ar šo kritēriju mērķis ir, izmantojot mehānismu publiskai ziņošanai, nodrošināt nepārtrauktu publisku diskusiju un politisko uzmanību attiecībā uz pretkorupcijas stratēģijas īstenošanu un turpmāku pilnveidošanu. Bulgārijas iestādes ir nolēmušas turpināt Korupcijas novēršanas politikas valsts padomes darbību un uzdot tai regulāri vērtēt progresu un informēt sabiedrību par to.

Kopumā Bulgārija ir veikusi pasākumus, lai ņemtu vērā janvāra ziņojuma trīs ieteikumus, kas minēti piektā kritērija ietvaros. Pamatojoties uz veiktajiem pasākumiem, 2018. gadā būtu jāveic vajadzīgās darbības.

3.6. Sestais kritērijs. Organizētā noziedzība